钦定古今图书集成/明伦汇编/氏族典/第036卷 > 《廖用贤尚友录》 > 龙且
## 钦定古今图书集成/明伦汇编/氏族典/第036卷 > 《廖用贤尚友录》 > 龙且

按《汉书韩信传》：“汉王拜信为相国，发兵击齐。信引兵
度河，袭历下，军至临菑，齐王走高密，使使于楚请救。
楚使龙且将号称二十万救齐。齐王龙且并军与信
战，未合，或说龙且曰：‘汉兵远斗穷寇，战锋不可当也。
齐楚自居其地，战兵易败散。不如深壁，令齐王使其
信臣招所亡城，城闻王在，楚来救，必反汉。汉二千里
客居齐，齐城皆反之，其埶无所得食，可毋战而降也’。”
龙且曰：“吾平生知韩信为人，易与耳。寄食于漂母，无
资身之策；受辱于跨下，无兼人之勇，不足畏也。且救
齐而降之，吾何功？今战而胜之，齐半可得，何为而止？”
遂战，与信夹潍水陈。信乃夜令人为万馀囊，盛沙以
壅水上流，引兵半渡，击龙且。阳不胜，还走。龙且果喜
曰：“固知信怯。”遂追渡水。信使人决壅囊，水大至，龙且
军大半不得渡，即急击，杀龙且。